

	
[image: ]
HRVATSKA POLJOPRIVREDNA KOMORA
Ulica grada Vukovara 78,  10116 Zagreb,  HRVATSKA
Tel: +385 (01) 6109 809   
komora@komora.hr   www.komora.hr
OIB:  70354371893




 			 
 									 



Zagreb, 24. srpnja, 2026. godine						

ZAPISNIK
1. KONSTITUIRAJUĆA SJEDNICA ODBOR ZA MASLINARSTVO HPK  

1. konstituirajuća sjednica Odbora za maslinarstvo Hrvatske poljoprivredne komore održana je 24. srpnja (petak), 2026. godine s početkom u 11.00 sati uživo u Šibeniku, dvorani Alutech, Velimira Škorpika 6.

Za sastanak je predložen sljedeći Dnevni red: 
1.	Konstituiranje Odbora
2.	Izbor predsjednika Odbora 
Kandidirani članovi:
Damir Buntić
3.	Izbor zamjenika predsjednika Odbora
4.	Aktualna situacija u sektoru 
5.         Aktivnosti sektora za period do kraja 2026. godine
Povjerenik: Željko Mihelić

Na sastanku prisutni: Damir Buntić, Đani Lazar (u ime Karla Lazara), Željko Vrsaljko, Lucija Sakač
Online: Marijan Marjanović, Aurora Volarević
Ostali prisutni: Barbara Bubalo Capar (HPK)

Ad.1.
Svi prisutni članovi koji su sudjelovali na konstituirajućoj sjednici, potvrdili su svoje mjesto i želju za radom u Odboru za maslinarstvo. Odbor čine: Damir Buntić, Karlo Lazar, Marijan Marjanović,  Aurora Volarević, Željko Vrsaljko i Lucija Sakač.
U ime povjerenika Željka Mihelića, Barbara Bubalo Capar čita prava i odgovornosti članova Odbora.
 
Ad.2.
Predstavljanje kandidata za predsjednika Odbora: Damir Buntić kao jedini kandidat iznosi sažetak dosadašnjeg rada Odbora i vlastitog rada, navodi nekoliko tema koje bi trebale biti fokus budućeg djelovanja odbora (o svim temama se raspravlja u sljedećim točkama).
Javnim glasanjem (dizanjem ruke), jednoglasno je izabran Damir Buntić za predsjednika Odbora za maslinarstvo. Damir Buntić, kao novi predsjednik odbora, preuzima vodstvo sjednice.

Ad.3.
Damir Buntić predlaže Marijana Marjanovića za zamjenika predsjednika Odbora. Marijan Marjanović prihvaća prijedlog, ostali članovi jednoglasno prihvaćaju odluku.


Ad.4.
Aktualna situacija u sektoru

Damir Buntić iznosi problem s novim pravilnikom vezan za kominu masline, navodeći kako su Ministarstvo i županije preuzele na sebe da će odraditi sve što je potrebno tako da uljare ne bi imale problema za kampanju 2027. za preradu maslina s kominom. To ide jako teško, a maslinari nigdje ne dobivaju informacije o tijeku događanja. Moli se i HPK da pošalje pitanje ministarstvu dokle je došlo i što se radi po pitanju komine, zašto se odbor za maslinarstvo ne obavještava o svemu što se radi. Možemo krenuti na taj način da obavijestimo ministarstvo poljoprivrede da je novi odbor konstituiran, da smo ranije tražili te informacije i da smo bili aktivni sudionici u kreiranju politike vezano uz kominu te da želimo da nas obavijeste dokle su došli i kakve su nam buduće zadaće.

Aurora Volarević predlaže da se dogovori sastanak s ministarstvom. Prijedlog da se ministarstvo pita ima li prostora za fondove za maslinare u novom programskom razdoblju, kao što su npr. vinari dobili dosta poticaja. Napominje da s tim treba krenuti sad jer će se ove godine završiti, u jesen bi trebali porazgovarati s nekim da vidimo jesmo li uključeni i kako možemo biti.

Damir Buntić navodi kako je sudjelovao na sastanku Copa-Cogeca vezano za uljarstvo i masline, u razvoju jednog prijedloga. U tom su se nažalost najviše izborili veći proizvođači, npr. Španjolci koji kroz poticaje vide udruživanje maslinara i stvaranje proizvodnih udruga, te su forsirali da se unutar sektora poveća kvota za tu namjenu u odnosu na ruralne i ekstenzivne maslinike. Na primjeru Grčke i Italije, oni imaju sve više starijeg stanovništva koje sve više odustaje od poljoprivrede, kao i kod nas. Kad se usvoji novi plan za poljoprivredu, svaka država će sama kreirati svoju poljoprivrednu politiku u tome kojem će sektoru dati koliko novaca. Tu se možemo uključiti kada se bude radilo s našim ministarstvom i APPRRR-om da pokušamo što više izvući za naš sektor. Imamo li još nekih tema prije odlaska u ministarstvo?

Aurora Volarević: Tema broj 1 je komina, da se riješi do sljedeće berbe. Drugo su ti fondovi za odbor.

Lucija Sakač otvara temu ekoloških preparata, navodeći kako bi ministarstvo poljoprivrede trebalo ubrzati svoj rad na odobrenju ekoloških preparata jer trenutno se ta rješenja donose nakon što su potrebna.

Damir Buntić predlaže da se ta tema uputi odboru za ekološku proizvodnju jer je to problem ekoloških proizvođača u svim sektorima.

Đani Lazar navodi problem ekonomske vrijednosti OPG-a: svi čvrsti objekti ne ulaze u ekonomsku vrijednost OPG-a, ta ekonomska vrijednost je mala i zbog toga jako puno maslinara ne može ući u određene programe jer ne mogu preći prag malih proizvođača. Samim time su neki maslinari zakinuti na određenim mjerama. Jedan od prijedloga je da se ti gospodarski objekti (kušaonice) vrednuju i uključe u ekonomsku vrijednost gospodarastva.

Željko Vrsaljko navodi kako u ekonomsku vrijednost ulaze samo površine s maslinama.

Damir Buntić navodi kako bi ti objekti trebali imati i veću vrijednost. Jedno od pitanja koja ćemo uputiti će biti zbog čega takvi objekti, ako se već financiraju iz proračuna, ne dobivaju određenu ekonomsku vrijednost? Time bi takvi maslinari mogli ući u višu kategoriju i imati mogućnost natjecanja i na druge mjere, ranije sam predlagao da ekonomsku vrijednost koju može poljoprivredno gospodarstvo dokazati (porez, PDV,…) bude ekonomska vrijednost za takva gospodarstva, za one koji rade na crno, muljaju te nemaju nikakvih dokaza može ostati ovako ili čak biti 0.


Marijan Marjanović po pitanju ekonomske veličine navodi kako je u maslinicima jako teško dobiti veliku ekonomsku vrijednost. Po Istri se poljoprivrednici snalaze tako da prošire gospodarstvo poljima božura npr. Ekonomska veličina zahvaljujući tome brzo i puno raste, i to je jednostavan način za proći tu proceduru. U trenutnom sustavu je to najjednostavnije.

Željko Vrsaljko otvara još jednu temu, u najavi su promjene pravilnika o panelima za ocjenjivanje ulja. Čini se da se sad sprema pravilnik gdje će se kriteriji za profesionalne panele jako postrožiti. Trebamo biti uključeni u taj proces, da se ne raspadnu manifestacije i da ih ima tko održavati na svim krajevima Hrvatske.

Damir Buntić predlaže da se odabere jedan član odbora koji će biti prisutan u tom procesu. Panele ćemo isto staviti u jednu od točaka prema ministarstvu.

Ako nema više tema, pozivamo druge članove HPK koji se nisu prijavili u Odbor, da se priključe radu odbora za maslinarstvo i svojim iskustvom doprinesu radu odbora i budućnosti maslinarstva. Također pozivamo članove koji su se prijavili u Odbor ali nisu sudjelovali na prvoj sjednici, da se izjasne žele li sudjelovati u radu odbora.

